Brækhus vil fighte mot «dobbeltgjengeren» Gabriel
Den norske boksedronningen er klar på at det skal bli kamp mot amerikanske Holly Holm, men drømmer også om å bokse mot superpopulære Hanna Gabriels fra Costa Rica. Da hun gikk kamp mot Melisenda Perez i mars 2011, så var det 14.000 tilskuere på tribunene. De fikk se den populære verdensmesteren slå knockout på Perez. I ettertid har også Dakota Stone lidd samme skjebne. Gabriel har WBO-beltet i lett mellomvekt og veier et par kilo mer enn Brækhus. - Hun er utrolig muskuløs og råsterk - men treg også, sier Brækhus til VG Nett mens hun ser på Youtube-klipp av Gabriel i aksjon. Når Brækhus får se tribunen stappfull av mennesker, kommer hun med følgende utbrudd: - Nå begynner vi å snakke litt penger også - med så mange tilskuere og fans, sier hun og ler. - Hun er verdensmester i vektklassen over og såpass populær. Det er jo duket for en kjempekamp, legger hun til. - Kunne du tenke deg å bokse i Costa Rica mot Hanna Gabriel? - Ja, det kunne jeg godt tenke meg. Det hadde vært kjempemorsomt! Tett på nett: Slik svarte Brækhus leserneBokseekspert Erik Nilsen synes det er herlig offensivt av Brækhus at hun ønsker et møte med Gabriel. - En skikkelig verdensmester søker store utfordringer, og dette er en stor utfordring. Gabriel er stor og sterk, men Brækhus er så mye kjappere at jeg tror hun vil vinne veldig greit, sier Nilsen til VG Nett. Viasats sportssjef Stian Aune Kleppo synes det er spennende at Brækhus vil bokse på Costa Rica, men legger ikke skjul på at det er en utfordring med tidsforskjellen (åtte timer) til Norge. - Det finner vi nok en løsning på hvis dette skulle bli noe av. Populariteten til Gabriel er jo herlig, og dette kan bli en skikkelig storkamp. Det er klart vi ønsker å bidra til at dette skal bli noe av, sier Kleppo til VG Nett. Boksepromotor Nisse Sauerland lar seg også imponere av TV-bildene fra kampen til Gabriel. - Vi kommer vel til å prøve å få Gabriel til Skandinavia, men alt er mulig, sier han til VG Nett. En mulig løsning kan bli at det først bokses på Costa Rica, og at det gjøres en avtale om returkamp i Danmark eller Tyskland. Brækhus har ikke store betenkeligheter med å bokse på bortebane mot Gabriel. Hun holder fast ved at det ikke er aktuelt å gjøre det samme mot Holly Holm. Den amerikanske bokseren har gått stort sett alle sine kamper på hjemmebane i New Mexico, men Brækhus og Team Sauerland er klare på at hun har så stor hjemmebanefordel at det er umulig å vinne på poeng der. Det samme har franske Anne-Sophie Mathis bekreftet flere ganger, og hun har bokset der to ganger. Derfor forsøker Sauerland å få til et møte på nøytral grunn - for eksempel i Las Vegas. - Jeg skal ha kamp mot Holly Holm. Vi har våre triks og skal få til dette. Jeg trenger den kamp, og hun må ha denne kampen. Det er et par detaljer som må på plass, men vi skal få til det, lover Brækhus. Det er også flere andre interessante motstandere for Brækhus, og den unge tyskeren Christina Hammer (22) er en het kandidat. Det samme er rutinerte Layla McCarter som nylig vant på knockout mot Noni Tenge. I tillegg er tyske Jennifer Retzke en mulig motstander når Brækhus er tilbake i bokseringen på nyåret. - Det er mange gode og aktuelle motstandere rundt min vektklasse. Jeg er veldig motivert for å komme meg i bokseringen igjen, sier Brækhus som først må forhandle frem en ny avtale med Team Sauerland.
De er påfallende like, enormt populære og verdensmestere i hver sin vektklasse. Cecilia Brækhus (31) lar seg ikke skremme av å bokse i Costa Rica mot Hanna Gabriel (29) - foran 14.000 tilskuere.